**EH Bildu** talde parlamentarioari atxikitako foru parlamentari **Maiorga Ramírez Erro jaunak 10-19/PES-00082** idatzizko galdera egin du egungo egoera ekonomikoari egokitutako adierazle ekonomikoei buruz. Garapen Ekonomiko eta Enpresarialeko kontseilari **Manu Ayerdi Olaizola jaunak** honako hau jakinarazten dio horri buruz:

***Gaur egungo egoera nahasia ikusita, Nafarroako Gobernuak diseinatu al du Nafarroako ekonomia bereziki ukitzen duten adierazle ekonomiko baliagarriei buruzko informazio-gailu berrien ezarpena?***

Adierazle ekonomikoen azterketa eta jarraipena Nafarroako Gobernuko Politika Ekonomikoko unitateak egiten du, monitorizazio eta aurreikuspen tresnen bitartez. Unitate horrek modu jarraituan egiten du azterketa-lan hori, etengabe agertzen direlako informazio berriak, eta etengabe gertatzen direlako ingurune ekonomiko aldakorraren arrisku-balantzea eta eguneratzea eskatzen duten gertaerak.

Egungoa bezalako une koiuntural zailagoetan, dagokion arriskuarekin edo ziurgabetasunarekin lotutako adierazleetan jartzen da arreta, balizko joera-aldaketak identifikatzeko edo balizko narriaduraren aurrean erne egoteko. Gaur egun, jakina da eskualdeko ekonomiarentzat mehatxu nagusia kanpotik datorrela, AEBen eta Txinaren arteko muga-zergetako gatazkaren, brexit-aren eta Alemaniako ahultasunaren ondorioz, eta horregatik arreta berezia jartzen da kanpoko eragina islatzen lehenak izan daitezkeen aldagaietan, hala nola ondasun-trukeari eta industria-ekoizpenari buruzkoetan, zeinak nagusiki esportatzaileak baitira. Era berean, konfiantza-datuak ere garrantzitsuak dira, enpresarenak zein kontsumitzailearenak; izan ere, testuingurua lausotzen denean, itxaropenak dira horiek islatzen lehenak.

Jarraian, lan hori egiteko zer tresna eta metodo dauden gogorarazten da:

1. Adierazle estatistikoen bidez.

Nafarroari buruz ezagutzen joaten diren estatistiken azterketa jarraitua da, eta estatistika institutu ofizialek —Estatistikako Institutu Nazionala eta Nafarroako Estatistika Erakundea— eta bestelako erakundeek, ministerioek edo enpresa eta elkarte pribatuek zabaldutako prentsa-oharren bidez eskuratzen da.

Aldi baterako informazio estatistiko hori guztia biltzeko modu oso grafikoa “koiuntura-semaforoa” deitu ohi duguna da: datu base bat da, zeinean hilabetero biltzen baita Nafarroako ekonomiaren hileko maiztasunaren adierazle nagusien bilakaera (afiliatuak, industria-produkzioa, zerbitzuetako negozio-zifra, hasitako etxebizitzak, autoen ekoizpena, kontsumo elektronikoa, kanpoko merkataritza, txikizkako merkataritza, turismoen matrikulazioa, hipotekak, ekipo-ondasunen inportazioa, kontsumo-onasunen inportazioa, bidaiariak eta gauak, KPIa); izan ere, lagungarri gertatzen da ezagutzeko nola garatzen ari den jarduera hilabetez hilabete, koloreen bitartez identifikatuz garapen horretan eragin positiboa edo negatiboa dutenak, eta, halaber, aukera ematen du baloratzeko ea ekonomiaren bilakaera goranzkoa ala beheranzkoa izaten ari den.

1. Koiunturazko *momentum* delakoa neurtzen duten eredu propioen bidez.

Erregioko ekonomiak epe laburrean izanen duen bilakaera aurreratzeko —hiruhileko batekoa izan ohi da epe hori—, beste bi eredu propio badaude, zeinak zuzendaritzan bertan lantzen baitira teknika ekonometrikoak erabiliz; horien bitartez, aurreikuspenak egiten ditu. Jarduerari buruzko adierazle sintetiko bat eta eredu faktorial dinamiko bat dira.

Nafarroako Jardueraren Adierazle Sintetikoa (NJAS)

NJASa adierazle sintetiko bat da, zeina egiten baita Ekonomia eta Enpresa Ministerioaren metodologiari jarraituz, hilabeteko maiztasuna duten eta BPGarekin estu lotuta dauden adierazle koiuntural batzuetatik abiatuta. Urtero NJASean sartu beharreko aldagaiak berrikusten dira; aldi honetan honako hauek dira: nekazaritzakoak ez diren Gizarte Segurantzaren afiliatuak, zerbitzuen sektoreko negozio-zifra (IASS), guztizko kontsumo elektrikoa eta ibilgailuen autobide-trafikoaren eguneroko batez besteko intentsitatea.

Adierazle horietako bakoitzak Nafarroako BPGarekin duen korrelazioaren haztapenak eginez eta erregresio-eredu bat erabiliz, NJASa sortzen da. Kontuan hartu beharra dago neurketa kuantitatibo bat baino gehiago adierazle sintetiko bat dela, eta Nafarroako ekonomiaren bilakaeraren seinale kualitatibo bat ematen duela, ibilbidea goranzkoa ala beheranzkoa den informatuz.

Eredu Faktorial Dinamikoa

Politika Ekonomikorako Unitatea autonomia erkidegoek osatuta dagoen eta Airefek sustatzen duen lantalde bateko kidea da. Lantalde horren helburua da metodologia amankomun bat ezartzea koadro makroekonomiko erregionala zenbatesteko. Lehenengo fase batean, hiruhileko BPGaren zenbatespen bat egiten hasi da, eta Airefek horretarako proposatzen du eredu faktorial dinamiko bat erabiltzea, bere METCAP ereduan oinarritua. Autonomia erkidego bakoitzak gero eredu hori egokitu ahalko du bere kasuistikari doitzeko.

Analisi faktorialak faktore bakarrean biltzen du hilabeteko eta hiruhileko maiztasuna duten adierazle koiunturalen multzoa, eta gero faktore horren bidez BPGaren hiruhileko aldea zenbatesten du. Hasiera batean Airefek proposatzen dituen adierazleen bateria oso erabatekoa da, eta jarduera ekonomikoaren osagai guztiak hartzen ditu; honako hauek, besteak beste: enplegua, ondasunen esportazioak eta inportazioak, autoen matrikulazioak, hoteletako gauak, txikizkako merkataritza, ekoizpen industrialeko zerbitzuen negozio-zifra, etxebizitzetarako emandako hipotekak, obra berriko zuzendaritza bisatuak, petrolio-produktuen kontsumoa, kredituak eta emandako gordailuak. Analisi faktoriala egiteko, soilik hautatzen dira BPGarekin 0,5eko gutxieneko korrelazio bat dutenak, eta ondoren, faktorea lortu ondoren, BPGaren aurreikuspena lortzen da.

Metodologia horri jarraituz, eredu faktorial propio bat diseinatu da, Nafarroako hiruhilekoko BPGa zenbatesteko.

1. Epe laburreko ereduen bitartez.

Aurrez azaldutako tresnez gainera —epe ertainean ekonomia erregionalaren bilakaera aurreratzera orientatuta daude—, beste tresna-bateria bat badago, Nafarroako Ekonomiak denbora-horizonte zabalago batean izanen duen jokaerari aurrea hartzeko.

Horretarako, Nafarroako eta Espainiako ekonomiari buruz hainbat entitatek argitaratzen dituzten aurreikuspen makroekonomikoak bildu eta haien jarraipena egiten da. Hartara, honako hauen zenbatespenak jasotzen ditu: NMF, ELGA, Europako Batzordea, Ekonomia Ministerioa, Espainiako Bankua, Airef, FUNCAS (Aurrezki Kutxen Fundazioa), AFI (Nazioarteko Analista Finantzarioak), CEOE, BBVA, Laboral Kutxa, CEPREDE (Aurreikuspen Ekonomikorako Zentroa), Hispalink eta Nafarroako Merkataritza eta Industria Ganbera.

Aurreikuspen horiek oinarri bat dira ekitaldi bakoitzeko Nafarroako Aurrekontu Orokorrak oinarritzen dituen agertoki makroekonomikoa bere testuinguruan jartzeko, zeren eta lagungarri baitira ingurune ekonomiko erregionala hobeki kokatzeko.

Koadro makroa osatzen duten aldagaiak —BPG erreala, BPG nominala, BPGaren deflaktatzailea, enplegua eta KPIa— zenbatesteko, hainbat tresna erabiltzen dira. Aldagai guztiek amankomunean dute aldagai bakarreko doikuntza bat egitea joera aztertzeko, baina horietako bakarren batean —BPGa edo enplegua— metodologia propioak erabiltzen dira.

BPGaren kasuan, esate baterako, aldi baterako eredu kausal bat zenbatesten da, zeinak bere baitan aldagai independente moduan Estatuko BPGa jasotzen baita, eta eskaintzaren eta eskariaren osagaietako bakoitzaren eredua ezartzen da. Enpleguan, bestalde, eredu ekonometriko propio bat erabiltzen da, Nafarroako landunak eta BEGa erlazionatzen dituena; haren arabera, izan ere, urte bakoitzeko enpleguaren bilakaera BEGaren hazkundearen baitan ez ezik, aurreko urteko enpleguaren bilakaeraren baitan ere egonen da.

***Zer neurri berezi hartu ditu edo hartu gogo ditu Gobernuak alderdi ekonomikoari dagokionez?***

Garapen Ekonomiko eta Enpresarialeko kontseilariak [2019ko irailaren 18an egin zuen hasierako agerraldian](https://grabaciones.parlamentodenavarra.es/library/items/comision-desarrollo-economico-empresarial-n-2019-09-18) legegintzaldi honetan garatu beharreko jarduketa-ildoak zehaztu zituen. Data horretan, makroekonomiaren agertokian jada ikusten zen hazkunde ekonomikoa moteltzen ari zela, eta, beraz, proposatutako neurriek bizi dugun errealitateari erantzuten diote. Harrezkero, Garapen Ekonomiko eta Enpresarialeko Departamentua legegintzaldirako laneko planean jasotako neurrien zati bat ezartzen joan da, eta gainerakoak ezartzen jarraituko du etorkizunean ere, espezializazio adimendunaren estrategian identifikatutako sektore estrategikoak eta lehiakortasun-faktore transbertsalak indartzen lagunduko duten neurri osagarriekin batera.

***Zer aurreikuspen ekonomiko aldatu dira azken asteotan azaleratu diren ebidentzien ondorioz?***

Nazioarte mailan turbulentziak dauden arren, oraingoz arrazoi objektiborik ez dago Gobernuak dituen aurreikuspen ekonomikoak berrikustea justifikatzen duenik. Egia da adierazle koiuntural batzuk agortze-sintomak ematen hasi direla, baina goiz da epe laburrean eta ertainean produkzioaren eta enpleguaren makromagnitudeak nola kaltetu daitezkeen neurtzeko.

Jarraian, Nafarroako egungo agertoki makroekonomikoa aurkezten dugu, zeina 2020ko Nafarroako Aurrekontu Orokorrak egiteko oinarri gisa erabiltzen ari baita. Azken gertaera koiunturalek energiaren prezioan eta kanbio-tasan eragin nabarmenik izan ez dutenez, eta banku zentralek beren diru-politikaren egokitze-joerari eusten diotenez, prezioen eta kostuen aldagaiei buruzko proiekzioek, hau da, KPIari eta BPGaren deflaktatzaile inplizituari buruzkoek, aldaketarik gabe jarraitzen dute 2019rako eta 2020rako.

2019-2020 URTEETAKO NAFARROAKO KOADRO MAKROEKONOMIKOA

|  |  |  |
| --- | --- | --- |
|  | 2019(p) | 2020(p) |
| BPG erreala | 2,7 | 2,2 |
| BPG nominala | 3,7 | 3,1 |
| BPGaren deflaktatzailea | 1,0 | 0,9 |
| Enplegua | 2,2 | 1,6 |
| KPIa (urteko batez bestekoa) | 1,2 | 1,4 |

*(p) Aurreikuspena.*

Jarraian azaltzen den bezala, BPGari eta enpleguari buruzkoak ere mantendu egin dira. 2019ko ekitaldirako aldagai horien hazkunde-helburuak, % 2,7 eta % 2,2 hurrenez hurren, betetzeko bidean daude; hirugarren hiruhilekora arte, BPGk % 2,7ko aldakuntza-tasa metatua zuen, urteko aurreikuspenaren ildotik, eta enpleguak (Iturria: Nafarroako Hiruhilekoko Kontabilitatea), zeinaren urteko lehen erdia baizik ez baita ezagutzen, % 2,7ko hazkundea izan du, ehuneko puntu erdi bat urte osorako espero den % 2,2aren gainetik.

Ia ez da ezagutzen laugarren hiruhilekoari buruzko informazio koiunturalik, baina enpleguari buruzko lehen datuek —Gizarte Segurantzako afiliazioak % 2,7 hazi ziren urrian, iraileko erritmo berean— eta konfiantzari buruzko datuek ez dute adierazten lurraldearen egoera ekonomikoak okerrera egin duenik.

2020. urterako, BPGaren eta enpleguaren aurreikuspenak % 2,2 eta % 1,6 dira, hurrenez hurren. Gogora ekarri behar da proiekzio horiek zuhurtzat jo zituela Airefek irailaren 6an igorritako 55/19 TXOSTENEAN, eta aurreikuspen-erakundeek —Laboral Kutxak kasu— markatzen dituzten tarteen barruan daude.

Azken asteetan, egia da beheranzko joera izan dutela Espainiako ekonomiak aurten eta heldu den urtean izanen duen hazkunde-itxaropenek, baina EINek irailean egindako berrikuspen estatistikoari erantzuten diote gehienbat.

Azken batean, egia bada ere Nafarroako ingurune ekonomikoa moteltzen ari dela, moderazio hori makro agertokian jasota zegoen, urtero hazkunde-tasa txikiagoak proiektatzen baitziren. Desazelerazio horren intentsitatea edo abiadura erabilitako proiekzio-parametroen eta -tarteen barruan sartzen da orain arte.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2019ko azaroaren 5ean

Garapen Ekonomiko eta Enpresarialeko kontseilaria: Manu Ayerdi Olaizola